नई दिल्ली। एक कूलर मिस्त्री ने 12 हजार रुद्राक्ष से एक अनोखी मशीन बनाई है। इस मशीन का नाम 'क्रिस्टल ब्रेकर यंत्र' रखा गया है। इस मशीन का निर्माण जगदीश पाटीदार नामक शख्स ने किया है। उनका दावा है कि यह शरीर के टॉक्सिन कम करने में कारगर होगी।
मिली जानकारी के मुताबिक इस मशीन में व्यक्ति को भीतर लेटाया जाता है और फिर वह गोल-गोल घूमने लगती है। घूमते समय रुद्राक्ष के दाने शरीर के अलग-अलग हिस्सों में चुभते हैं। ये एक्यूप्रेशर का काम करते हैं, जिससे नसों की सफाई होती है और टॉक्सिन साफ होता है। हैरान करने वाली बात यह है कि जगदीश आठवीं पास है और कूलर बनाने का काम करते हैं। यंत्र का उद्घाटन 14 जनवरी को पद्मश्री जनक पलटा द्वारा किया जाएगा। करीब डेढ़ साल में बने इस यंत्र की लागत भी डेढ़ लाख रुपए आई है।
जगदीश ने मशीन के भीतर रुद्राक्ष की पूरी रिंग बनाई है। इसमें 12,772 रुद्राक्ष लगे हैं, जो उन्होंने नेपाल से बुलवाए हैं। रिंग में एक सामान्य मानव शरीर पूरा कवर होता है। एक शरीर में करीब 6500 पॉइंट होते हैं। रुद्राक्ष के दाने पूरे शरीर को छू सकते हैं और अचेतन हुई नसों में फिर चेतना भर सकते हैं। टॉक्सिन निकलने से नसों के रास्ते खुलते हैं और रक्त संचार व्यवस्थित होता है। रुद्राक्ष के इस्तेमाल के पीछे उनका तर्क यह है कि इसका स्पर्श मानव शरीर की नकारात्मक ऊर्जा को हटाता है और दर्द खत्म करता है।